﻿ Преузето са [www.pravno-informacioni-sistem.rs](http://www.pravno-informacioni-sistem.rs/)

На основу члана 30. став 1. тачка 6) Закона о посредовању у промету и закупу непокретности („Службени гласник РС”, број 95/13),

Министар трговине, туризма и телекомуникација доноси

**ПРАВИЛНИК**

**о евиденцији о посредовању у промету и закупу непокретности**

"Службени гласник РС", број 75 од 21. јула 2014.

**Предмет**

Члан 1.

Овим правилником прописује се облик, садржина, начин вођења и рок чувања евиденције о посредовању у промету и закупу непокретности (у даљем тексту: евиденција).

**Облик евиденције**

Члан 2.

Посредник у промету и закупу непокретности (у даљем тексту: посредник) води евиденцију у писаном облику, на обрасцу који је одштампан уз овај правилник и чини његов саставни део.

**Садржина евиденције**

Члан 3.

Евиденција садржи:

1) редни број уношења у евиденцију;

2) датум уношења у евиденцију;

3) број уговора о посредовању;

4) датум уговора о посредовању;

5) име, презиме, односно пословно име и адресу налогодавца;

6) назив општине на којој се непокретност налази;

7) адресу непокретности (место, улица и број, катастарска парцела и катастарска општина);

8) податак о врсти непокретности чији је промет, односно закуп предмет посредовања;

9) податак о површини непокретности чији је промет, односно закуп предмет посредовања;

10) податак о томе да ли је правни посао који је предмет посредовања закључен или није закључен;

11) датум закључења правног посла који је предмет посредовања;

12) податак о купопродајној цени, односно закупнини, ако је правни посао који је предмет посредовања закључен;

13) податак о фактурисаном износу посредничке накнаде;

14) примедбу посредника, ако постоји.

Приликом евидентирања врсте непокретности посредник уноси неки од следећих података у евиденцију:

1) пољопривредно земљиште;

2) грађевинско земљиште;

3) пословни простор;

4) локал;

5) магацин;

6) индустријски објекат;

7) стан;

8) кућа;

9) гаража;

10) остало – уз детаљнији опис у загради.

**Уношење и промена података у евиденцији**

Члан 4.

Посредник евидентира уговор о посредовању и остале податке из члана 3. овог правилника и сваку насталу промену у року од осам дана од дана закључења уговора о посредовању, односно од дана настанка промене.

**Рок чувања евиденције**

Члан 5.

Посредник евиденцију чува трајно.

Посредник чува уговор о посредовању и документацију која чини његов прилог, најмање десет година од дана његовог закључења.

**Ступање на снагу**

Члан 6.

Овај правилник ступа на снагу осмог дана од дана објављивања у „Службеном гласнику Републике Србије”.

Број 011-00-20/2014-04

У Београду, 17. јула 2014. године

Министар,

**Расим Љајић,** с.р.

**Прилози**

Образац ЕОП - [Евиденција у промету и закупу непокретности](http://www.pravno-informacioni-sistem.rs/SlGlasnikPortal/prilozi/prilog1.htm%26doctype%3Dreg%26x-filename%3Dtrue%26regactid%3D321029)